La Llei 12/2007, d'11 d'octubre, de serveis socials, configura un nou sistema de serveis socials, que parteix del principi d'universalitat en l'accés als serveis socials.
Aquest nou model s'articula per mitjà d'una cartera de serveis definida com un instrument dinàmic que, a partir de l'estudi de la realitat social i territorial i des de la previsió i la planificació, fixa les prestacions del sistema públic de serveis socials, finançada amb criteris de sostenibilitat que, en alguns casos, poden requerir la participació de les persones usuàries en el pagament dels serveis.
El capítol II del títol II de la Llei 12/2007, d'11 d'octubre, regula la Cartera de Serveis Socials i en preveu el contingut i el procediment d'elaboració i aprovació, que correspon al Govern mitjançant un decret.
Es tracta, doncs, d'una norma reglamentària que concreta el dret de les persones a gaudir dels serveis socials i que, per tant, ha de ser l'instrument de referència per a aquestes, en el qual es reflecteixi el pas d'un sistema assistencial dels serveis socials a un sistema d'accés universal, més garantista, amb drets concrets reconeguts per a tota la població.
Aquesta Cartera inclou uns compromisos que recullen tant les prestacions que ha d'oferir el Sistema Públic de Serveis Socials com el nivell d'objectius de creixement i d'intensitat de prestació dels serveis que s'han d'assolir al final del període 2008-2009, tal com preveu la disposició addicional segona de la Llei de serveis socials.
La Cartera de Serveis Socials inclou, per tant, les prestacions de serveis, econòmiques i tecnològiques de responsabilitat de la Generalitat de Catalunya i dels municipis, comarques i altres entitats locals, distingint entre prestacions garantides que, amb els requisits definits per la Cartera, seran exigibles com a dret subjectiu, i prestacions no garantides, que només ho seran d'acord amb les disponibilitats pressupostàries i atenent els principis de prelació i concurrència.
Les persones destinatàries de les prestacions establertes per aquesta Cartera són les que es troben en situació de necessitat social, com són especialment les persones amb dependència o discapacitat, risc o dificultat social per a la gent gran, la infància i l'adolescència, malaltia mental, drogodependències i altres addiccions, delinqüència juvenil o sotmeses a mesures d'execució penal, vulnerabilitat, exclusió o urgència social, persones víctimes de violència masclista, discriminació, exclusió social o pobresa.
El llistat de prestacions previstes en aquesta Cartera de Serveis Socials s'ha elaborat a partir del catàleg classificat de serveis i prestacions socials del Sistema Català de Serveis Socials, annex a la Llei 12/2007, d'11 d'octubre.
Pel que fa a les prestacions garantides, s'incorporen a aquesta primera Cartera les que estan previstes als programes pressupostaris de la Llei 16/2007, de 21 de desembre, de pressupostos de la Generalitat de Catalunya per al 2008, que inclouen les regulades per la Llei 18/2003, de 4 de juliol, de suport a les famílies; la Llei 13/2006, de 27 de juliol, de prestacions socials de caràcter econòmic; la Llei 5/2008, de 24 d'abril, del dret de les dones a eradicar la violència masclista, i la Llei estatal 39/2006, de 14 de desembre, de promoció de l'autonomia personal i atenció a les persones en situació de dependència, així com determinats serveis previstos en altres disposicions i que es presten de manera universal.
Respecte cada una de les prestacions incloses, la Cartera estableix la descripció, el caràcter garantit o no, la tipologia de la prestació, la població a què va destinada, l'establiment o l'equip professional que l'ha de gestionar, els perfils i les ràtios de professionals de l'equip, els estàndards de qualitat i els criteris d'accés.
A més, a partir dels estudis dels costos i de la forma de finançament del sistema elaborats per a la confecció de la Cartera, s'han determinat diverses prestacions de serveis no gratuïtes, en les quals s'estableix també el cost de referència, el mòdul social i el copagament màxim de les persones beneficiàries.
En relació amb el col·lectiu de persones amb dependència, aquesta Cartera preveu diferents intensitats de suport en l'atenció a la necessitat de les persones amb discapacitat, que s'han d'entendre conceptualment equivalents als respectius graus i nivells de dependència establerts per la Llei 39/2006, de 14 de desembre, de promoció de l'autonomia personal i atenció a les persones en situació de dependència, i que són: el grau I per a persones amb necessitats de suport intermitent o limitat, el grau II per a persones amb necessitats de suport extens i el grau III per a persones amb necessitats de suport generalitzat, amb o sense trastorn de comportament.
La Llei 12/2007 preveu que la Cartera de Serveis Socials tingui una vigència quadriennal i que el seu contingut sigui el resultat d'un procés complex en què cadascuna de les decisions que s'adoptin sobre els elements que conformen la prestació sigui presa després d'haver-se valorat el pla estratègic de serveis socials, els plans sectorials i el pla de qualitat que estableix els criteris i estàndards mínims i òptims de qualitat.
No obstant això, i atès que encara no s'ha efectuat el desplegament reglamentari necessari, aquesta primera Cartera té un règim jurídic singular clarament diferenciat del règim general.
Aquesta Cartera, tenint en compte el que preveuen les disposicions transitòries cinquena i sisena, és concebuda per la llei com un primer pas d'un període transitori de sis anys, que ha d'anar acompanyat d'una reforma orgànica i de l'aprovació dels plans a què s'ha fet referència anteriorment.
El contingut de la Cartera 2008-2009 està condicionat pel caràcter singular i transitori que la Llei 12/2007, d'11 d'octubre, reconeix a aquesta primera Cartera de Serveis Socials.
Aquesta disposició ha estat informada pel Consell General de Serveis Socials, d'acord amb la disposició transitòria sisena de la Llei 12/2007, d'11 d'octubre, així com per la Comissió de Govern Local i el Consell de Treball, Econòmic i Social.
Per tot això, d'acord amb l'informe de la Comissió Jurídica Assessora, a proposta de la consellera d'Acció Social i Ciutadania i d'acord amb el Govern,
1.1 L'objecte d'aquest Decret és aprovar la Cartera de Serveis Socials per al període 2008-2009, amb la finalitat de determinar el conjunt de prestacions que ha de prestar la Xarxa de Serveis Socials d'Atenció Pública, que es detallen a l'annex 1 d'aquest Decret, així com indicar el nivell d'objectius que ha de complir al final del període, que es detalla a l'annex 2.
1.2 La Cartera defineix, per a cada prestació, el seu tipus, la població a què va destinada, l'establiment o l'equip professional que l'ha de gestionar, els perfils i les ràtios de professionals de l'equip, els estàndards de qualitat i els criteris d'accés, així com, per a les prestacions de servei no gratuïtes, el cost de referència, el mòdul social i el copagament.
Prestacions garantides i no garantides
2.1 Els pressupostos per a cada exercici concretaran les dotacions per finançar les prestacions de caràcter garantit de la Cartera de Serveis Socials.
Eventualment, en cas que sobrevinguin insuficiències per finançar algunes prestacions garantides i atès que es tracta de crèdits ampliables, es tramitarà com una transferència de crèdit amb càrrec a baixes d'altres crèdits del pressupost no financer del departament o entitat afectada per raó de la matèria, preferentment en els crèdits vinculats a la Cartera de Serveis.
2.2 Les prestacions no garantides de la Cartera de Serveis Socials únicament són exigibles en cas que hi hagi crèdit pressupostari disponible, i s'hi aplicaran els principis objectius de prelació i concurrència.
3.1 Les prestacions socials són finançades per les administracions públiques, en els termes que preveu la Llei 12/2007, d'11 d'octubre, de serveis socials, sens perjudici que en les prestacions de serveis no gratuïtes la persona beneficiària ha de participar en el finançament, mitjançant copagament, en els termes que preveu l'article següent, per tal d'assegurar la sostenibilitat del sistema.
3.2 Són prestacions de serveis no gratuïtes les que tenen establert a l'annex 1 el cost de referència, el mòdul social i el copagament.
3.3 Les entitats locals també poden sotmetre a copagament la prestació de teleassistència i la prestació d'ajut a domicili.
4.1 En les prestacions de serveis no gratuïtes, la persona a qui se li ha concedit la prestació social, per tal de ser-ne beneficiària, ha d'acceptar la participació, mitjançant copagament, en el finançament de la prestació.
4.2 L'import del copagament que consta en les prestacions de l'annex 1 és l'aportació màxima amb què pot contribuir la persona beneficiària al cost del servei.
4.3 L'Administració, per determinar la participació de les persones usuàries, ha de tenir en compte la naturalesa del servei, el cost de referència, la capacitat econòmica, especialment el seu nivell de renda, i el sector de població al qual s'adreça la prestació o el servei.
Mitjançant una ordre, el departament competent en matèria de serveis socials determinarà els criteris per a la valoració de la capacitat econòmica de la persona usuària i el sistema de bonificacions per a la participació de les persones usuàries en les prestacions socials, amb la finalitat d'atendre situacions d'insuficiència de recursos de la persona usuària.
Les bonificacions s'establiran en funció del nivell de renda personal i de les obligacions econòmiques respecte a les persones que la persona usuària tingui a càrrec, i es garantirà sempre un mínim d'ingressos que serà variable segons el servei.
4.4 No s'ha d'excloure ningú dels serveis o prestacions garantits per manca de recursos econòmics.
5.1 Les entitats proveïdores són acreditades, d'acord amb el Decret d'acreditació d'entitats que preveu l'article 70 de la Llei 12/2007, d'11 d'octubre.
5.2 L'import de les prestacions econòmiques atorgades a les persones beneficiàries pot ser abonat directament a l'entitat proveïdora del servei vinculat, informant, alhora, la persona beneficiària o qui la representi legalment.
El conseller o la consellera del departament competent en matèria de serveis socials podrà actualitzar mitjançant una ordre el cost de referència, el mòdul social i el copagament, relatiu a les prestacions de la Cartera de Serveis Socials.
El servei de centre de nit de la Llei 39/2006, de 14 de desembre, de promoció de l'autonomia personal i atenció a les persones en situació de dependència, es prestarà de manera integrada en els espais assistencials generals d'acolliment residencial.
Aquest servei està adreçat a persones en situació de dependència que no tenen ateses les seves necessitats en horari nocturn, i que no requereixen del servei de residència.
L'Administració responsable, en el cas que la persona beneficiària esculli una prestació de servei garantida, li haurà d'oferir un recurs públic o concertat en el lloc més proper possible al seu domicili, tenint en compte els serveis disponibles.
En el cas que la persona beneficiària no accepti el recurs ofert, podrà optar per una altra prestació social d'entre el ventall que li ofereixi l'Administració, prèvia renúncia del recurs inicialment ofert.
Pel que fa al que preveu l'article 5 d'aquest Decret, i mentre no s'aprovi el Decret d'acreditació d'entitats que preveu l'article 70 de la Llei 12/2007, d'11 d'octubre, de serveis socials, s'entendran acreditades:
a) Les entitats col·laboradores de les prestacions en què es requereixi d'acord amb les ordres dictades pel departament competent en matèria de serveis socials.
b) Les entitats inscrites al Registre d'entitats, serveis i establiments socials, per a la resta de prestacions.
Aquesta Cartera modifica els imports màxims de copagament fixats a l'annex 3 del Decret 394/1996, de 12 de desembre, així com a l'article únic de l'Ordre ASC/603/2006, de 21 de desembre.
Barcelona, 29 de juliol de 2008
Prestacions de la Xarxa de Serveis Socials d'Atenció Pública
1.1.6 Servei d'intervenció socioeducativa no residencial per a infants i adolescents
1.2.1.13 Servei del Telèfon de la Infància
1.2.5.2.3.1 Servei de llar amb suport per a persones amb discapacitat intel·lectual amb necessitat de suport intermitent
1.2.5.2.3.2.3 Servei de llar residència temporal o permanent per a persones amb discapacitat intel·lectual amb necessitat de suport limitat (trastorn de conducta)
1.2.5.2.3.2.5 Servei de llar residència temporal o permanent per a persones amb discapacitat intel·lectual amb necessitat de suport extens (trastorn de conducta)
1.2.5.2.3.3.2 Servei de centre residencial temporal o permanent per a persones amb discapacitat intel·lectual amb necessitat de suport extens (trastorn de conducta)
1.2.5.3.3.1 Servei de llar amb suport per a persones amb discapacitat física amb necessitat de suport intermitent
Servei de centre residencial temporal o permanent per a persones amb discapacitat física amb necessitat de suport extens
1.2.5.4.2 Servei d'assistent/a personal per a persones amb discapacitat sensorial sordcecs
1.2.11.3 Servei d'intervenció especialitzada
2.1.8 Prestació econòmica de caràcter universal per infant a càrrec
2.1.9 Prestació econòmica de caràcter universal per part, adopció o acolliment múltiple
2.1.11.1 Prestació econòmica d'assistència personal per a persones amb dependència, acompanyament a activitats laborals o educatives
2.1.12 Prestació econòmica per a cures en l'entorn familiar i suport als cuidadors/es no professionals
2.1.15 Prestacions derivades de la Llei d'integració social del minusvàlid (LISMI)
2.2.3 Ajut per adopció internacional
3.2 Altres prestacions de suport a l'accessibilitat i de supressió de barreres dependents del sistema de serveis socials
Conjunt organitzat i coordinat d'accions professionals, integrat pels respectius equips tècnics que tenen per objecte promoure els mecanismes per conèixer, prevenir i intervenir en persones, famílies i grups socials, especialment si es troben en situació de risc social o d'exclusió.
3 treballadors/es socials i 2 educadors/es socials per cada 15.000 habitants (objectiu 2009)
Conjunt organitzat i coordinat d'accions que es realitzen bàsicament a la llar de la persona i/o família, dirigides a proporcionar atencions personals, ajuda a la llar i suport social a aquelles persones i/o famílies amb dificultats de desenvolupament o d'integració social o manca d'autonomia personal.
El servei d'atenció domiciliària podrà complementar-se amb altres modalitats d'atenció
Treballador/a social, treballador/a familiar, auxiliar de la llar, auxiliar en gerontologia
Constitueix una modalitat del servei d'atenció domiciliària el qual, amb la tecnologia adequada, ofereix als usuaris una atenció permanent i a distància, assegurant una resposta ràpida a les eventualitats que els puguin sobrevenir.
Aquest servei es presta mitjançant teleassistència i telealarma.
Teleassistència: operador/a central de CRA (Central Receptora d'Alarmes), auxiliar d'equip mòbil, tècnic/a de suport social, operari/a d'instal·lacions, metge/essa.
Servei d'acolliment residencial que supleix temporalment la llar familiar en casos puntuals i d'urgència.
El servei d'acolliment residencial d'urgència pot prestar-se en un establiment social o en qualsevol altre recurs que aconsegueixi la mateixa finalitat.
En establiment residencial o mitjançant fórmules alternatives
Servei d'acolliment residencial temporal i d'assistència a persones adultes en situació de marginació que no disposen de condicions sociofamiliars i d'atenció per romandre al seu habitatge o que no en disposen.
En establiment residencial o mitjançant fòrmules alternatives
Servei que proporciona, de forma temporal, àpats elaborats a persones i famílies amb greus necessitats socials i que necessiten ajuda per a la subsistència.
El servei de menjador pot prestar-se en un establiment social, mitjançant un servei d'ajuda a domicili o qualsevol altre recurs que aconsegueixi la mateixa finalitat.
En establiment diürn o mitjançant fórmules alternatives
En el cas de prestació del servei mitjançant establiment: director/a responsable i personal adequat i suficient d'acord amb la normativa d'hostaleria
Servei que proporciona suport i assessorament tècnic a les funcions dels diferents equips i professionals dels serveis bàsics d'atenció social, així mateix també pot prestar directament aquests serveis a persones i/o famílies quan sigui necessari.
Treballador/a social, psicòleg/loga, pedagog/a, educador/a social, jurista
1.1.6 Serveis d'intervenció socioeducativa no residencial per a infants i adolescents
Servei diürn preventiu, fora de l'horari escolar, que dona suport, estimula i potencia l'estructuració i el desenvolupament de la personalitat, la socialització, l'adquisició d'aprenentatges bàsics i l'esbarjo, i compensa les deficiències socioeducatives de les persones ateses.
Infants i adolescents que viuen en l'àmbit de l'Àrea Bàsica respectiva i que requereixen suport assistencial o formatiu, prioritàriament aquells que estan en situació de risc.
Director/a-coordinador/a (professional amb estudis universitaris, com a mínim, de primer cicle en l'àmbit de les ciències socials), educadors/es socials i/o monitors/es de temps lliure.
1 director/a-coordinador/a, ràtio no inferior a 0,2: 2 educadors/es socials i/o monitors/es de temps lliure per cada 20 usuaris.
Servei d'atenció a la infància i l'adolescència i a les seves famílies.
Aquest servei es presta des dels equips d'atenció a la infància i l'adolescència (EAIA), distribuïts territorialment, i es dedica a la valoració, actuació i atenció d'infants en risc de desemparament o en situació de desemparament, així com el seguiment i el tractament de les seves famílies
Infants i adolescents en situació de risc de desemparament i les seves famílies.
Infants i adolescents de 0 a 18 anys i les seves famílies
Equip EAIA format per 4 professionals: Psicòleg/loga, pedagog/a, treballador/a social, educador/a social.
1 professional cada 40 infants exclosa la figura de l'educador/a social.
Llei 37/1991, de 30 de desembre, sobre mesures de protecció dels menors desemparats i de l'adopció, i Decret 2/1997, de 7 de gener, pel qual s'aprova el Reglament de protecció dels menors desemparats i de l'adopció
Serveis residencials d'estada limitada i transitòria, que tenen per objecte realitzar l'observació i el diagnòstic de la situació o risc de desemparament de menors respecte llurs familiars, per tal d'elaborar la corresponent proposta de mesura, quan és impossible o inconvenient realitzar l'estudi en el territori.
Infants i adolescents en risc o situació de desemparament
Equip tècnic format per: treballador/a social, psicòleg/loga, pedagog/a, metge/essa.
Equip educatiu format per educadors/es socials.
Un equip tècnic cada 30 infants.
Educadors/res socials: no inferior a 0,20, incrementat fins 0,33 en cas d'infants de 0 a 3 anys.
Servei d'acolliment residencial, per a la guarda i educació dels seus usuaris i usuàries, on resideixen temporalment amb la mesura administrativa d'acolliment simple en institució.
Infants i adolescents amb mesura administrativa d'acolliment simple en institució
Servei residencial d'acolliment d'estada limitada que disposa de mesures estructurals de protecció, per a la guarda i educació de les seves persones usuàries, tutelades per l'Administració de la Generalitat de Catalunya, i que té com a objectiu donar resposta educativa i assistencial a adolescents i joves que presenten alteracions conductuals, que requereixen d'uns sistemes d'educació intensiva.
Adolescents i joves, tutelats pel servei territorial corresponent d'Atenció a la Infància i l'Adolescència, que presenten alteracions conductuals que requereixen d'uns sistemes d'educació intensiva.
Servei d'habitatge de caràcter assistencial i educatiu per a joves entre 16 i 18 anys, per a qui es considera necessari iniciar un procés de desinternament progressiu per assolir la majoria d'edat amb la capacitat suficient per obtenir la integració social, tot i mantenint-se la tutela i control per part de l'entitat pública de protecció de menors.
Joves que han estat en centres d'acció educativa de l'Administració de la Generalitat de Catalunya
Habitatges destinats a joves entre 18 i 21 anys sense recursos propis, ni familiars que en arribar a la majoria d'edat surten de les institucions on han estat acollits
Joves sense recursos propis, ni familiars, en especial joves que en arribar a la majoria d'edat surten de les institucions on han estat acollits
Servei social residencial per a persones treballadores menors d'edat (de 16 a 18 anys) tutelades per l'Administració de la Generalitat de Catalunya i per a persones majors d'edat (de 18 a 20 anys) extutelades.
Joves menors d'edat (16 a 18) tutelats/ades per l'Administració de la Generalitat de Catalunya i per majors d'edat (18 a 20) extutelats/ades.
Residència: 1 educador/a social permanentment.
Pis: 1 educador/a cada 8 usuaris/àries
Servei d'integració en una família o persona d'infants i adolescents per mitjà de l'acolliment.
Aquest servei pot ser realitzat per l'organisme públic competent de la Generalitat, per organismes de les entitats locals o per entitats col·laboradores públiques o privades sense ànim de lucre degudament acreditades.
Menors desemparats, sota les funcions tutelars de l'Administració, que necessitin una família acollidora, ja sigui per formalitzar un acolliment familiar simple o un acolliment familiar preadoptiu
Equip ICIF format per: Psicòleg/loga o psicopedagog/a, treballador/a social.
Com a mínim 1 Psicòleg/loga o psicopedagog/a, 1 treballador/a social.
Decret 337/1995, de 28 de desembre, sobre l'acreditació i el funcionament de les institucions col·laboradores d'integració familiar i de les entitats col·laboradores d'adopció internacional.
Servei d'integració familiar especialitzat d'infants i adolescents que es porta a terme per persones, prèviament seleccionades i qualificades per la raó de la titulació, formació i/o experiència relacionades amb la infància i l'adolescència.
Infants i adolescents en règim de guarda o tutela per part de l'Administració de la Generalitat de Catalunya, amb proposta d'acolliment familiar simple.
Servei social especialitzat d'atenció diürna adreçat a adolescents en situació o risc de desemparament que ofereix activitats dirigides d'habilitats socials i de caràcter formatiu prelaboral amb l'objectiu que assoleixin una millor preparació per a la vida adulta.
Es pot complementar amb atenció residencial si escau.
Serveis residencials d'allotjament nocturn de curta durada de persones menors estrangeres nouvingudes no acompanyades, mentre es realitza la proposta més adequada
Servei destinat a prevenir i/o pal·liar la situació de risc de joves entre 16 i 20 anys, tutelats/ades i extutelats/ades, procurant la seva integració sociolaboral, fomentant la seva autonomia i emancipació.
Joves tutelats/ades i extutelats/ades per l'Administració de la Generalitat de Catalunya
Director/a responsable, 1 insertor/a laboral, 1 jurista, 1 educador/a social cada 10 persones usuàries.
Llei 37/1991, de 30 de desembre, sobre mesures de protecció dels menors desemparats i de l'adopció.
Servei de suport consistent en la gestió i mediació per a l'adopció de menors en l'àmbit internacional.
Aquest servei pot ser realitzat per l'organisme públic competent de la Generalitat o per entitats col·laboradores públiques o privades sense ànim de lucre que obtinguin la corresponent acreditació.
Famílies sol·licitants d'adopció internacional
Equip format per: jurista, psicòleg/loga o psicopedagog/a, treballador/a social.
1 jurista, 1 psicòleg/loga o psicopedagog/a, 1 treballador/a social.
Decret 97/2001, de 3 d'abril, sobre l'acreditació i el funcionament de les entitats col·laboradores d'adopció internacional.
Servei que ofereix un espai de consulta, assessorament, orientació i intervenció individual i familiar per tractar dificultats puntuals que tenen a veure amb la integració dels infants al si de la seva família adoptiva.
Famílies amb fills i filles adoptats
Equip format per pedagog/a, psicòleg/loga, treballador/a social
Llei 13/1997, de 19 de novembre, de creació de l'Institut Català de l'Acolliment i de l'Adopció.
1.2.1.13 Servei del Telèfon de la Infància (Infància Respon)
Atenció telefònica permanent i gratuïta de trucades relatives preferentment a situacions de risc per menors.
Per posar-se en contacte amb el Telèfon de la Infància cal marcar el número gratuït 900 300 777 el qual està connectat i vinculat directament a la Unitat de Detecció i Prevenció del Maltractament Infantil (UDEPMI).
Professionals amb estudis universitaris, com a mínim, de primer cicle en l'àmbit de les ciències socials.
Acord GOV/121/2007, de 16 d'octubre, pel qual s'estableix la Unitat de Detecció i Prevenció de Maltractament Infantil.
Servei de valoració de maltractaments infantils.
Aquest servei es presta des dels equips de valoració de maltractaments infantils (EVAMI), integrats per psicòleg/loga i treballador/a social.
Aquests equips assessoren, valoren i informen els casos de maltractaments o sospita de maltractaments notificats a l'organisme competent des de l'àmbit sanitari.
Menors d'edat amb maltractament infantil sever detectats des de l'àmbit sanitari i que interessa una actuació immediata de protecció.
Equip format per psicòleg/loga, treballador/a social.
El servei ofereix un conjunt d'actuacions, que porten a terme els/les professionals d'un equip interdisciplinar, dirigides a valorar, orientar i coordinar els suports necessaris per oferir una atenció integral per a la prevenció de la dependència.
Té per finalitat prevenir l'aparició o l'agreujament de malalties o discapacitats i de les seves seqüeles, mitjançant el desenvolupament coordinat, entre els serveis socials i de salut, d'actuacions de promoció de condicions de vida saludables, programes específics de caràcter preventiu i de rehabilitació dirigits a les persones grans i persones amb discapacitat i a qui es veuen afectats per processos d'alta dependència i/o complexitat assistencial.
Servei format per equips multidisciplinaris, la missió dels quals serà la realització de la valoració de la dependència, d'acord amb els barems aprovats per la Llei 39/2006, amb l'assessorament expert que asseguri la qualitat de la mateixa i l'emissió de la proposta de grau i nivell de dependència.
Equip de valoradors/es amb formació de base preferent: infermers/es, terapeutes ocupacionals, fisioterapeutes, treballadors/es socials, psicòlegs/logues.
Equip consultor (amb temps de dedicació parcial): metge/essa, psicòleg/loga, treballador/a social.
1 equip de valoració per cada 350.000 habitants aproximadament.
Per cada 5 valoradors/es hi haurà 0,5 metge/essa, 0,3 psicòleg/loga, 0,3 treballador/a social.
Servei d'acolliment diürn que dóna suport a les persones grans que necessiten organització, supervisió i assistència en les activitats de la vida diària i complementen l'atenció pròpia de l'entorn familiar.
Aquest servei té per objectiu afavorir la recuperació i el manteniment de l'autonomia personal i social, mantenir la persona en el seu entorn personal i familiar en les millors condicions i proporcionar suport a les famílies en l'atenció a les persones grans dependents.
Director/a responsable, responsable higienicosanitari i personal d'atenció directa: professionals amb titulació adient per donar atenció geriàtrica, animació sociocultural, teràpia ocupacional, fisioteràpia, atenció sanitària, psicològica i social.
Personal d'atenció directa en una proporció no inferior al 0,15, garantint l'atenció directa continuada durant les hores que es presta el servei.
Decret 182/2003, de 22 de juliol, de regulació dels serveis d'acolliment diürn de centres de dia per a gent gran.
Servei que estableix l'atenció a les necessitats assistencials en l'àmbit rural, en l'entorn habitual de les persones grans, facilitant els serveis assistencials a domicili, o en un centre plataforma com a un recurs que proveeix diferents programes d'atenció de forma continuada i integral a les expectatives i necessitats de la persona gran, en les diferents etapes d'evolució cap a la dependència i de suport a la seva família o persona curadora, per tal d'aconseguir la continuïtat en el desenvolupament de les activitats habituals en el seu entorn immediat, des d'una disciplina comú per a l'assistència i comptant amb els serveis existents en el territori.
En establiment i mitjançant intervenció de professionals
Servei d'acolliment residencial de caràcter temporal o permanent per a persones grans que vulguin ingressar-hi.
Director/a responsable, responsable higienicosanitari i personal per a la prestació de les funcions d'allotjament, manutenció, acolliment i convivència i suport personal.
Disposar d'1 responsable de la direcció tècnica del servei i de personal suficient per a la prestació adequada de les funcions esmentades, en una proporció persona/atès no inferior al 0,25.
També es comptarà amb el suport d'un responsable higienicosanitari.
Director/a tècnic/a en els serveis residencials de més de 50 places serà d'un mínim de 30 hores setmanals o proporció equivalent.
Nivell baix de dependència per a les activitats de la vida diària: atenció directa 0,28/indirecta 0,12, amb la distribució del personal d'atenció directa següent: gerocultors/es, 420 hores/any per persona usuària; diplomats/ades en infermeria, 37 hores/any per persona usuària; educador/a social, 17 hores/any per persona usuària; fisioterapeuta, 17 hores/any per persona usuària; treballador/a social, 17 hores/any per persona usuària.
Nivell mitjà de dependència per a les activitats de la vida diària: atenció directa 0,34/indirecta 0,12, amb la distribució del personal següent: gerocultors/es, 450 hores/any per persona usuària; diplomats/ades en infermeria, 60 hores/any per persona usuària; terapeuta ocupacional, 5 hores/any per persona usuària; educador/a social, 17 hores/any per persona usuària; fisioterapeuta, 35 hores/any per persona usuària; treballador/a social, 17 hores/any per persona usuària; Psicòleg/loga, 17 hores/any per persona usuària; metge/essa, 10 hores/any per persona usuària.
Nivell alt de dependència per a les activitats de la vida diària: atenció directa 0,42/indirecta 0,12, amb la distribució del personal següent: gerocultors/es, 580 hores/any per persona usuària; diplomats/ades en infermeria, 70 hores/any per persona usuària; terapeuta ocupacional, 17 hores/any per persona usuària; educador/a social, 17 hores/any per persona usuària; fisioterapeuta, 35 hores/any per persona usuària; treballador/a social, 17 hores/any per persona usuària; Psicòleg/loga, 17 hores/any per persona usuària; metge/essa, 10 hores/any per persona usuària.
Establiment que es compon d'un conjunt d'habitatges, reduïts o complets, en número variable i amb estances d'ús comú.
Ofereixen un servei d'acolliment alternatiu a persones grans autònomes, les circumstàncies sociofamiliars de les quals no els permeten romandre en la pròpia llar
Director/a responsable, conserge i/o servei de teleassistència, treballador/a social.
Disposar del personal necessari per les tasques del director/a tècnic/a, del treball social, i d'1 conserge, el/la qual juntament amb el servei de teleassistència, cobreixen les 24 h.
Decret 284/1996, de 23 de juliol, de regulació del Sistema Català de Serveis Socials, i Ordre BEF/468/2003, de 10 de novembre, per la qual es regula el procediment i els criteris d'accés als serveis i programes d'atenció a la gent gran gestionats per l'Institut Català d'Assistència i Serveis Socials
Servei d'acolliment de persones grans, en el domicili d'una persona o família, que no tinguin relació de parentiu, garantint la convivència mútua, la salut, la seguretat i el benestar físic i psíquic
Referent tutelar: 2,8 hores/mes per persona tutelada, auxiliar de tutela: 2,8 hores/mes per persona tutelada, auxiliar comptable: per cada 40 persones tutelades, jurista i economista: 1 per cada 100 persones tutelades
Servei prestat a les persones en situació de dependència que estiguin ateses en centres sociosanitaris de llarga estada, que té com a finalitat garantir la promoció de les activitats de la vida diària dirigides a la prevenció i contenció del deteriorament físic i psíquic, afavorint l'autonomia personal i la integració social
Persones amb dependència que per la seva situació física, psíquica o mental necessitin una alta intensitat d'atenció sanitària
Servei prestat a les persones en situació de dependència que estiguin ateses en hospitals de dia, que té com a finalitat garantir la promoció de les activitats de la vida diària dirigides a la prevenció i contenció del deteriorament físic i psíquic, afavorint l'autonomia personal i la integració social
Persones amb dependència que per la seva situació física o psíquica necessitin una alta intensitat d'atenció sanitària
Amb servei de menjador: 8,02 euros/estada
Amb servei de menjador: 3,61 euros/estada
Amb servei de menjador: 4,41 euros/estada
Servei on la persona usuària s'adreça, derivada generalment pels serveis bàsics d'atenció social, per rebre orientació especialitzada en atenció en base a les seves característiques i necessitats.
Aquests serveis estan organitzats en unitats tècniques regionals i depenen dels Equips de Valoració i Orientació (EVO) i dels Centre d'Atenció al Disminuït (CAD).
Persones amb discapacitat intel·lectual, física o sensorial, les seves famílies o qui las representi legalment
Treballador/a social i/o altre personal tècnic coneixedor de l'àmbit i dels recursos existents.
Servei que es presta mitjançant la intervenció dels equips multiprofessionals de Valoració i Orientació de persones amb discapacitat (EVO), que té per finalitat emetre dictàmens tecnicofacultatius de les circumstàncies físiques, mentals i socials de les persones que ho necessitin a efectes de la declaració de beneficiari/ària de les prestacions econòmiques o de serveis, que puguin correspondre a les persones amb discapacitats físiques, psíquiques i sensorials.
Són els òrgans titulars de la funció pública del reconeixement de la condició legal de discapacitats.
Director/a responsable, metge/essa, psicòleg/loga, treballador/a social.
Servei que incideix en els trastorns del desenvolupament infantil i les situacions de risc que puguin provocar-los.
El servei ofereix un conjunt d'actuacions de caire preventiu, de detecció, diagnòstic i d'intervenció terapèutica, de caràcter interdisciplinari, que s'estén, en un sentit ampli, des del moment de la concepció fins que l'infant compleix els sis anys, abastant, per tant, l'etapa prenatal, perinatal, postnatal i petita infància.
Infants amb trastorns en el desenvolupament o amb risc de patir-los
Metge/essa neuropediatre/a, o de manera transitòria o excepcional metge/essa amb formació acreditada de neuropediatria; psicòleg/loga, preferentment amb formació acreditada en desenvolupament infantil; fisioterapeuta; logopeda; treballador/a social.
Les figures professionals de psicomotrista i pedagog/a, tot i no ser obligatòries, són recomanables atès el ventall d'edat dels infants atesos.
Es garantiran professionals terapeutes suficients per tal que la freqüència assistencial mitjana en l'atenció d'infants quedi situada entre 0,8 i 1,2 hores setmanals.
Centres de desenvolupament infantil i atenció precoç.
Decret 261/2003, de 21 d'octubre, pel qual es regulen els serveis d'atenció precoç.
Servei complementari de suport als serveis socials d'atenció especialitzada a persones amb discapacitat, consistent en la prestació d'un sistema de transport adaptat al grau de necessitat de suport de les possibles persones usuàries per tal de possibilitar el seu accés als serveis socials d'atenció especialitzada o aquells altres que permetin garantir la seva integració.
Centre que ofereix un servei d'informació i orientació en aspectes relacionats amb la promoció de l'autonomia personal en les activitats de la vida diària i la relació amb l'entorn.
Equip interdisciplinari especialitzat
Servei d'acolliment diürn que presta atenció especialitzada a persones amb greus discapacitats intel·lectuals.
Director/a responsable, responsable higienicosanitari, terapeuta ocupacional, fisioterapeuta, personal d'atenció directa per donar atenció sanitària, psicològica i social.
Servei que ofereix orientació i suport a les persones amb discapacitat psíquica amb necessitats de suport que viuen soles, en parella o bé conviuen amb altres persones (amb un nombre de quatre màxim), i que, en alguns aspectes, plantegen necessitats o tenen carències que no poden satisfer per elles mateixes.
La tinència de la llar pot correspondre a la pròpia persona usuària o a una de les persones usuàries o a l'entitat prestadora del servei.
Director/a responsable, psicòleg/loga o pedagog/a o psicopedagog/a, educador/a social, treballador/a social.
Haurà de disposar d'un equip de professionals format, com a mínim, per un/a Psicòleg/loga o pedagog/a, un/a treballador/a social i un/a educador/a
Servei que es desenvolupa en l'estructura física d'un habitatge ordinari que constitueix el domicili habitual de les persones que l'habiten quan les seves circumstàncies personals, socials i familiars facin aconsellable un suport intermitent, d'acord amb l'establert al Decret 318/2006, de 25 de juliol, dels serveis d'acolliment residencial per a persones amb discapacitat.
Servei d'acolliment residencial de caràcter temporal o permanent que té una funció substitutòria de la llar adequat per acollir a persones amb discapacitat psíquica amb necessitat de suport intermitent, d'acord amb l'establert al Decret 318/2006, de 25 de juliol, dels serveis d'acolliment residencial per a persones amb discapacitat.
Dependència i risc social - amb necessitat de suport limitat
Es disposarà d'una atenció global, mínima, de personal d'atenció directa de 912 hores/usuari/any per a la provisió del suport limitat.
1.2.5.2.3.2.3 Servei de llar residència temporal o permanent per a persones amb discapacitat intel·lectual amb necessitat de suport limitat (trastorns de conducta)
Dependència (trastorns de conducta) i risc social - amb necessitat de suport limitat
Es disposarà d'una atenció global, mínima, de personal d'atenció directa de 963 hores/usuari/any per qualsevol d'aquests suports, quan a més requereixin d'especial atenció per problemes de salut mental, comportament, o envelliment.
Dependència i risc social - amb necessitat de suport extens
Es disposarà d'una atenció global, mínima, de personal d'atenció directa de 963 hores/usuari/any.
1.2.5.2.3.2.5 Servei de llar residència temporal o permanent per a persones amb discapacitat intel·lectual amb necessitat de suport extens (trastorns de conducta)
Dependència (trastorns de conducta) i risc social - amb necessitat de suport extens
Es disposarà d'una atenció global, mínima, de personal d'atenció directa de 1.079 hores/usuari/any per la provisió del suport intermitent.
Aquest nivell de suport fa referència a les persones amb discapacitat intel·lectual que requereixen un suport intermitent i limitat en les àrees d'habilitat adaptativa, però que, a causa de presentar trastorns de comportament greus, requereixen un suport extens.
Servei d'acolliment residencial de caràcter temporal o permanent que té una funció substitutòria de la llar adequat per acollir a persones amb discapacitat psíquica amb necessitat de suport generalitzat, d'acord amb el que estableix el Decret 318/2006, de 25 de juliol, dels serveis d'acolliment residencial per a persones amb discapacitat.
Dependència i risc social - amb necessitat de suport generalitzat
Es disposarà d'una atenció global, mínima, de personal d'atenció directa de 977 hores/usuari/any
Personal cuidador i altres professionals: treballador/a social, psicòleg/loga o pedagog/a, neuròleg/òloga o psiquiatre/a, metge/essa generalista, infermer/a, auxiliars i tècnics/iques per a l'atenció personal (monitors/es, cuidadors/es, auxiliars tècnics/iques educatius i assimilats).
Resta de professionals, el còmput anual d'hores de cadascun es distribuirà uniformement.
1.2.5.2.3.3.2 Servei de centre residencial temporal o permanent per a persones amb discapacitat intel·lectual amb necessitat de suport extens (trastorns de conducta)
Dependència (trastorns de conducta) - amb necessitat de suport extens
1.462 hores/usuari/any, amb la següent distribució: director/a tècnic, 1/30; treballador/a social, 1/240; Psicòleg/loga o pedagog/a, 1/30; psiquiatre/a o neuròleg/òloga, 1/120; metge/essa generalista, 1/300; auxiliars i tècnics/iques per a l'atenció personal de dia (monitors/es, cuidadors/es, auxiliars tècnics/iques educatius/ves i assimilats/ades), 1/5; auxiliars i tècnics/iques per a l'atenció personal de nit (monitors/res, cuidadors/res, auxiliars tècnics/iques educatius/ves i assimilats/ades), 1/15; infermer/a, 1/30.
Resta de professionals, el còmput anual d'hores de cadascun/a es distribuirà uniformement.
Dependència (amb problemes de salut o de salut mental afegits) - amb necessitat de suport generalitzat
1.514 hores/usuari/any, amb la següent distribució: director/a tècnic/a, 1/60; treballador/a social, 1/240; Psicòleg/loga o pedagog/a, 1/30; psiquiatre/a o neuròleg/òloga, 1/120; metge/essa generalista, 1/240; auxiliars i tècnics/iques per a l'atenció personal de dia (monitors/es, cuidadors/es, auxiliars tècnics/iques educatius/ves i assimilats/ades), 1/4,5; auxiliars i tècnics/iques per a l'atenció personal de nit (monitors/res, cuidadors/res, auxiliars tècnics/iques educatius/ves i assimilats/ades), 1/20; infermer/a, 1/30.
Servei dirigit a facilitar als seus destinataris una atenció diürna de tipus rehabilitador per tal que puguin assolir, dins les possibilitats de cada usuari/ària, la seva màxima integració social i laboral.
Director/a responsable, monitor/a, terapeuta ocupacional o educador/a especialitzat/da, psicòleg/loga o pedagog/a, treballador/a social i personal especialitzat en la realització dels programes individuals de rehabilitació.
Psicòleg/loga o Pedagog/a 1 jornada completa cada 40 usuaris/àries; l'atenció d'un/a d'aquests/es professionals s'ha de mantenir també quan el centre no arribi a aquell nombre d'usuaris/àries, si bé en jornada proporcional a les hores globals d'estada dels/de les usuaris/àries.
Per sobre dels 40 usuaris/àries s'incrementarà proporcionalment també la presència dels tècnics/iques esmentats/ades.
Servei dirigit a facilitar als/a les seus/ves destinataris/àries una atenció diürna de tipus rehabilitador per tal que puguin assolir, dins les possibilitats de cada usuari/a, la seva màxima integració social i laboral.
Dependència i risc social amb auxiliar
Director/a responsable, monitor/a, auxiliar de monitor/a, terapeuta ocupacional o educador/a especialitzat, psicòleg/loga o pedagog/a, treballador/a social.
Monitors/es especialitzats/ades: 1 per cada 8 usuaris.
Auxiliar de monitor/a: quan el centre atengui persones amb una necessitat de contenció major, s'haurà d'incrementar el personal en un/a auxiliar de monitor/a per a cada 8 usuaris/àries atesos/es en les condicions esmentades.
Psicòleg/loga o Pedagog/a 1 jornada completa cada 40 usuaris/àries; l'atenció d'un/a d'aquests/es professionals s'ha de mantenir també quan el centre no arribi a aquell nombre d'usuaris/àries, si bé en jornada proporcional a les hores globals d'estada dels usuaris/àries.
Per sobre dels 40 usuaris/àries s'incrementarà proporcionalment també la presència dels/de les tècnics/iques esmentats/ades.
Psicòleg/loga, treballador/a social, monitor/a.
La dedicació d'aquest tipus de professional s'haurà d'incrementar proporcionalment per cada fracció corresponent a tres usuaris/àries més.
Servei dedicat a fer activitats de temps lliure per a persones amb discapacitat, promoguts per entitats jurídiques
Monitor/a, auxiliar de monitor/a, tècnic/a en l'àmbit del lleure
Servei dut a terme per persones jurídiques sense ànim de lucre, dedicades a la protecció de les persones incapacitades judicialment
Servei d'acolliment diürn que presta atenció especialitzada a persones amb greus discapacitats físiques.
Director/a responsable, responsable higienicosanitari, terapeuta ocupacional i fisioterapeuta, personal d'atenció directa per a donar atenció sanitària, psicològica i social.
Decret 284/1996, de 23 de juliol, de regulació del Sistema Català de Serveis Socials, i disposició addicional cinquena de la Llei 12/2007, d'11 d'octubre, de serveis socials.
Servei que ofereix orientació i suport a les persones amb discapacitat física amb necessitats de suport que viuen soles, en parella o bé conviuen amb altres persones (amb un nombre de quatre màxim), i que, en alguns aspectes, plantegen necessitats o tenen carències que no poden satisfer per elles mateixes.
Director/a responsable, educador/a social, psicòleg/a o pedagog/a o psicopedagog/a, treballador/a social.
Haurà de disposar d'un equip de professionals format, com a mínim, per un/a Psicòleg/loga o pedagog/a, un/a treballador/a social i un/a educador/a social
Servei que es desenvolupa en l'estructura física d'un habitatge ordinari que constitueix el domicili habitual de les persones que l'habiten quan les seves circumstàncies personals, socials i familiars facin aconsellable un suport intermitent, d'acord amb el que estableix el Decret 318/2006, de 25 de juliol, dels serveis d'acolliment residencial per a persones amb discapacitat.
Es disposarà d'una atenció directa mínima de 430 hores/usuari/any per a la provisió del suport intermitent.
Servei d'acolliment residencial de caràcter temporal o permanent que té una funció substitutòria de la llar adequat per acollir a persones amb discapacitat física, amb necessitat de suport intermitent, d'acord amb el que estableix el Decret 318/2006, de 25 de juliol, dels serveis d'acolliment residencial per a persones amb discapacitat.
Dependència - amb necessitat de suport intermitent
Es disposarà d'una atenció directa mínima de 430 hores/usuari/any per la provisió del suport intermitent.
Servei d'acolliment residencial de caràcter temporal o permanent que té una funció substitutòria de la llar adequat per acollir a persones amb discapacitat física, amb necessitat de suport limitat, d'acord amb el que estableix el Decret 318/2006, de 25 de juliol, dels serveis d'acolliment residencial per a persones amb discapacitat.
Es disposarà d'una atenció directa mínima de 1.032 hores/usuari/any per a la provisió del suport limitat.
1.2.5.3.3.3.1 Servei de centre residencial temporal o permanent per a persones amb discapacitat física amb necessitat de suport extens
Servei d'acolliment residencial de caràcter temporal o permanent que té una funció substitutòria de la llar, adequats per acollir a persones amb discapacitat física amb una necessitat de suport extens, d'acord amb el que estableix el Decret 318/2006, de 25 de juliol, dels serveis d'acolliment residencial per a persones amb discapacitat.
Suport extens: 1.170 hores/usuari/any, amb la següent distribució: director/a responsable, 1/60; treballador/a social, 1/120; fisioterapeuta, 1/60; neuròleg/òloga o psiquiatre/a, 1/480; metge/essa generalista, 1/240; infermer/a, 1/60; auxiliars i tècnics/iques per a l'atenció personal de dia (monitors/res, cuidadors/res, auxiliars tècnics/iques educatius/ves i assimilats/ades), 1/5; auxiliars i tècnics/iques per a l'atenció personal de nit (monitors/res, cuidadors/res, auxiliars tècnics/iques educatius/ves i assimilats/ades), 1/30.
Servei d'acolliment residencial de caràcter temporal o permanent que té una funció substitutòria de la llar, adequats per acollir a persones amb discapacitat física amb una necessitat de suport generalitzat, d'acord amb el que estableix el Decret 318/2006, de 25 de juliol, dels serveis d'acolliment residencial per a persones amb discapacitat.
Suport generalitzat amb problemes de salut o mentals afegits: 1.496 hores/usuari/any, amb la següent distribució: director/a responsable, 1/60; treballador/a social, 1/120; fisioterapeuta, 1/60; neuròleg/òloga o psiquiatre/a, 1/240; metge/essa generalista, 1/240; infermer/a, 1/30; auxiliars i tècnics/iques per a l'atenció personal de dia, 1/5; auxiliars i tècnics/iques per a l'atenció personal de nit, 1/15.
Director/a responsable, monitor/a especialitzat/da, terapeuta ocupacional o educador/a especialitzat/da, psicòleg/loga o pedagog/a, treballador/a social, personal especialitzat en la realització dels programes individuals de rehabilitació.
Director/a responsable, monitor/a especialitzat, auxiliar de monitor/a, terapeuta ocupacional o educador/a especialitzat, psicòleg/loga o pedagog/a, treballador/a social, personal especialitzat en la realització dels programes individuals de rehabilitació.
Monitors/es especialitzats/ades: 1 per cada 8 usuaris/àries, auxiliar de monitor/a: quan el centre ocupacional atengui persones amb greus discapacitats físiques, amb el grau que es determini segons el barem establert, s'haurà d'incrementar el personal en 1 auxiliar de monitor/a per a cada 8 atesos en les condicions esmentades.
Psicòleg/loga, treballador/a social, monitor/a
La dedicació d'aquest tipus de professional s'haurà d'incrementar proporcionalment per cada fracció corresponent a 3 usuaris/àries més
El servei d'assistent/a personal, es dirigeix a persones amb discapacitat física, en situació de dependència i amb capacitat d'autodeterminació, per tal de fomentar la seva vida independent, promovent i potenciant la seva autonomia personal.
Persones amb discapacitat física en situació de dependència
Servei d'ajuda a la comunicació, mitjançant ajudes d'intèrpret, guies i mitjans tecnològics de suport a la comunicació oral per a persones sordes.
1.2.5.4.2 Servei d'Assistent/a personal per a persones amb discapacitat sensorial sord-cecs
El servei d'assistent/a personal, es dirigeix a persones amb discapacitat sensorial sord-cecs, en situació de dependència i amb capacitat d'autodeterminació, per tal de fomentar la seva vida independent, promovent i potenciant la seva autonomia personal.
Persones amb discapacitat sensorial sord-cecs en situació de dependència
Servei de suport que té per objecte l'adaptació a l'entorn laboral, en particular, i a l'entorn cívic, en general, de les persones amb discapacitat visual i pluridiscapacitats afegides mitjançant la intervenció d'un equip multiprofessional.
Subjecta a crèdits pressupostaris disponibles.
Psicòleg/loga i inseridor/a laboral (amb formació específica en processos de suport i adaptació de l'entorn de persones amb discapacitat visual i psíquica).
2 Psicòlegs/logues i 1 inseridor/a laboral (amb formació específica en processos de suport i adaptació de l'entorn de persones amb discapacitat visual i psíquica) a jornada completa.
Servei que ofereix orientació i suport a les persones amb problemàtica social derivada de malaltia mental amb necessitats de suport que viuen soles, en parella o bé conviuen amb altres persones (amb un nombre de quatre màxim), i que, en alguns aspectes, plantegen necessitats o tenen carències que no poden satisfer per elles mateixes.
Director/a responsable, educador/a social, psicòleg/loga o pedagog/a o psicopedagog/a, treballador/a social.
Haurà de disposar d'un equip de professionals format, com a mínim, per un/a Psicòleg/loga o pedagog/a, un/a treballador/a social i un/a educador/a social.
Establiment d'atenció permanent flexible per a donar diferents respostes a persones amb una malaltia mental de llarga evolució i problemàtica social greu.
Director/a responsable, psiquiatre/a de referència, treballador/a social o educador/a social de referència.
El personal d'atenció directa present, inclòs el/la director/a responsable del servei, en cap cas no serà inferior a 1 persona per cada 15 usuaris/àries o fracció.
En el cas de llars amb menys de 15 usuaris/àries haurà d'haver-hi una altra persona localitzable telefònicament.
En horari nocturn, el personal d'atenció directa present podrà ser d'1 sola persona per cada 30 usuaris/àries quan la llar residència comparteixi l'equipament amb un altre establiment o servei que pugui donar un suport presencial en cas d'emergència.
Llars residències per a persones amb discapacitat derivada de malaltia mental.
Pis on habiten 3 o 4 persones només amb un suport extern eventual.
Director/a responsable, treballador/a social o educador/a social de referència.
El personal d'atenció directa, inclòs el/la director/a responsable del servei, en cap cas no serà inferior a 1 persona per cada 20 usuaris/àries o fracció.
No cal que es doni una atenció permanent i present les 24 hores del dia, tot i que, en cas d'emergència, haurà haver-hi alguna persona localitzable telefònicament.
Servei d'acolliment residencial, amb caràcter permanent o temporal, i d'assistència integral de la vida diària per a les persones amb malaltia mental.
Ordre de 20 d'abril de 1998, per la qual s'estableix el Programa d'ajuts per a l'accés als habitatges amb serveis comuns per a persones amb disminució derivada de malaltia mental i s'obre convocatòria pública per establir la relació de les entitats col·laboradores del Programa i Decret 318/2006, de 25 de juliol, dels serveis d'acolliment residencial per a persones amb discapacitat.
La capacitat del servei és de 15 a 30 usuaris/àries a la setmana
Coordinador/a, amb titulació de grau mig, monitor/a o professional auxiliar i tallerista
La capacitat del servei és de 31 a 70 usuaris/àries a la setmana
Coordinador/a, amb titulació de grau mig; educador/a o similar, amb titulació de grau mig; monitor/a o professional auxiliar; tallerista
Servei social, d'intervenció en persones amb algun dels diagnòstics inclosos en la definició dels trastorns mentals severs (TMS), estabilitzats i compensats de la seva malaltia, per tal de procurar la seva capacitació i habilitació per iniciar un itinerari d'inserció laboral amb la finalitat d'aconseguir una integració laboral.
Coordinador/a, psicòleg/loga, treballador/a social, mestre de taller, monitor/a
Per cada 25 usuaris/àries: coordinador/a, 10 h/setmana; Psicòleg/loga, 30 h/setmana; treballador/a social, 30 h/setmana; mestre de taller, 40 h/setmana; monitor/a 80 h/setmana
Referent tutelar: 2,8 hores/mes per persona tutelada, auxiliar de tutela: 2,8 hores/mes per persona tutelada, auxiliar comptable: per cada 40 persones tutelades, jurista i economista: 1 per a cada 100 persones tutelades
Aquelles actuacions adreçades a influir sobre els factors de risc i de protecció davant el consum de tòxics.
Les actuacions interactuen entre si de manera complexa i la seva importància relativa varia en funció de les persones destinatàries de l'acció i del context de la intervenció.
Servei d'acolliment diürn que desenvolupa activitats d'inserció social complementàries als processos de tractament terapèutic, desenvolupa programes de caire ocupacional, d'ensenyament pro-laboral i laboral, i d'adquisició d'hàbits i responsabilitats.
Aquest servei es coordina amb intervenció específica del Departament de Salut.
Director/a responsable, educador/a social, metge/essa, psicòleg/loga.
Coordinador/a titulat/da en l'àmbit sanitari, psicològic, pedagògic o social i podrà compartir tasques amb la de l'educador/a.
Disposar del personal d'atenció directa, que inclou el director/a responsable o coordinador/a del centre, en una ràtio no inferior al 0,10.
Un total de 80 hores/setmana amb una ràtio de 0,25.Per cada unitat de 8 usuaris/àries cal garantir una presència professional mínima d'atenció directa de 12 hores diàries de dilluns a divendres, i de 10 hores diàries els festius i caps de setmana.
Per cada unitat de 8 usuaris/àries cal garantir una presència professional mínima d'atenció directa de 12 hores diàries de dilluns a divendres, i de 10 hores diàries els festius i caps de setmana.
Per cada unitat de 30 usuaris/àries, 243 h/setmana de professional d'atenció directa, amb una ràtio de 0,20.
Per cada unitat de 30 usuaris/àries, 343 h/setmana de professional d'atenció directa, amb una ràtio de 0,29.
Per cada unitat de 30 usuaris/àries, 426 h/setmana de professional d'atenció directa, amb una ràtio de 0,36.
Són serveis d'atenció assistencial i de prevenció adreçats a les persones infectades pel VIH i a les persones malaltes de la sida.
Un total de 80 hores/setmana amb una ràtio de 0,25.
Servei d'acolliment residencial temporal per a persones infectades pel VIH i malalts/es de la sida, no terminals, que presentin problemàtica social, familiar i d'habitatge, a fi de poder millorar la seva qualitat de vida, la millora de salut i potenciar la inserció sociolaboral en la mesura que sigui possible.
Per cada unitat de 25 usuaris/àries un total de 442 hores/setmana, amb una ràtio de 0,44.
Servei de suport, que duen a terme professionals especialitzats/ades per atendre aquelles situacions que requereixen una atenció particular, oferint atenció, orientació, assessorament i formació als familiars cuidadors i altres cuidadors/es no professionals quan es troben en situacions de dificultat.
Serveis d'orientació, atenció i assessorament a les famílies, adreçats a afavorir el benestar de les famílies amb fills i filles a càrrec que, sense incorporar teràpies individuals ni grupals, creen espais de consulta, orientació i assessorament a disposició de les famílies per tal de plantejar, resoldre, derivar o oferir recursos a qüestions diverses de comunicació i relació que afecten l'àmbit familiar
Famílies amb necessitat de suport
Serveis que faciliten acolliment temporal, de curta durada, a les dones que estan o han estat sotmeses a situacions de violència masclista i, si és el cas, a llurs filles i fills, per tal de garantir-ne la seguretat personal.
Així mateix, han de facilitar recursos personals i socials que permetin una resolució de la situació de crisi
Serveis especialitzats, residencials i temporals, que ofereixen acolliment i atenció integral per a possibilitar el procés de recuperació i reparació a les dones i a llurs filles i fills dependents, que requereixen un espai de protecció a causa de la situació de risc motivada per la violència masclista, tot vetllant per llur autonomia.
Directora responsable, treballadora social, psicòloga, jurista, integradora social, educadora social, mediadora cultural.
1 directora responsable, 1 treballadora social, 2 psicòlogues, 1 advocada, 1 tècnica integradora social, 6 educadores socials, 1 mediadora cultural
El pis de suport és un servei d'acolliment temporal destinat a les dones i els seus fills i filles a càrrec, que es troben en situació de violència masclista, que han hagut d'abandonar el domicili familiar i que disposen de recursos personals i econòmics per fer front a aquesta situació però amb el suport personal, psicològic i jurídic de professionals del servei.
Directora responsable, educadora social, psicòloga.
Els pisos pont són serveis d'acolliment temporal de continuació del procés iniciat als serveis d'acolliment amb l'objectiu de continuar el pla de treball amb la dona i els seus fills i filles, i facilitar la plena integració sociolaboral, mitjançant un suport personal, psicològic, mèdic, social, jurídic i de lleure, dut a terme per professionals especialitzats.
1.2.11.3 Servei d'intervenció especialitzada.
Serveis que ofereixen atenció integral i recursos en el procés de recuperació i reparació a les dones que han patit o pateixen situació de violència, i també a llurs filles i fills.
Així mateix, els dits serveis han d'incidir en la prevenció, la sensibilització i la implicació comunitària
Dones en procés de recuperació de violència masclista i els seus fills i filles a càrrec.
Directora responsable, treballadora social, educadora social, psicòloga, inseridora laboral, jurista.
1 directora responsable, 2 treballadores socials, 3 psicòlogues, 1 jurista, 1 inseridora laboral, 2 educadores socials.
És un recurs destinat a atendre i prevenir, en un lloc neutral i transitori i en presència de personal qualificat, la problemàtica que sorgeix en els processos de conflictivitat familiar i, en concret, en el compliment del règim de visites dels fills i filles establert per als supòsits de separació o divorci dels progenitors o per als supòsits d'exercici de la tutela per part de l'Administració pública, amb la finalitat d'assegurar la protecció del menor.
Famílies en processos de separació o divorci conflictiu que precisen un espai neutral per el compliment del règim de visites per als seus fills/filles, i en determinats casos d'exercici de la tutela dels infants per part de l'Administració Pública
Mitjançant intervenció d'equip de professionals.
Coordinador/a, psicòleg/loga, treballador/a social i educador/a social.
Acord del Govern de 14 de juny de 2005.
Atenció telefònica 24 hores, gratuïta i confidencial, i dins l'àmbit territorial de Catalunya.
Aquesta atenció es concreta en informar, assessorar i orientar, tot realitzant, si s'escau, un treball de contenció, respecte les demandes de les dones que es trobin en qualsevol situació de violència masclista en totes les seves manifestacions.
També prestar assistència a les emergències produïdes per situacions de violència i un seguiment personalitzat de cada cas.
Mitjançant intervenció d'equip de professionals, via telefònica, per correu electrònic i per xat.
Prestació de dret subjectiu, de forma temporal, que té per finalitat atendre situacions de les necessitats d'aquelles persones joves que han estat tutelades per l'organisme públic competent en matèria de protecció de menors de la Generalitat de Catalunya, des que compleix el 18 anys i fins que compleix els 21 anys, si no disposen d'ingressos econòmics per fer front a les despeses essencials, sempre que visquin de manera autònoma i fora del nucli familiar.
Joves que visquin de manera autònoma i que hagin estat tres anys tutelats per l'Administració de la Generalitat
Prestació econòmica individualitzada, de caràcter periòdic, reconeguda a la gent gran, per raó de la seva edat, que no han cotitzat mai a la Seguretat Social o bé un temps insuficient per tenir dret a una pensió contributiva i que es troben en estat de necessitat
Prestació econòmica individualitzada, de caràcter periòdic, reconeguda a persones que pateixen un determinat grau de discapacitat, que no han cotitzat mai a la Seguretat Social o bé un temps insuficient per tenir dret a un pensió contributiva i que es troben en estat de necessitat
De 18 a 65 anys amb un grau de discapacitat igual o superior al 65%
Prestació de dret subjectiu destinada a complementar la pensió de la modalitat no contributiva del Sistema de la Seguretat Social per aquelles persones que no es poden incorporar al món laboral
Per a la prestació per invalidesa: de 18 a 65 anys amb un grau de discapacitat igual o superior al 65% i per a la prestació per jubilació: 65 anys i més
Llei 13/2006, de 27 de juliol, de prestacions socials de caràcter econòmic, i Decret 123/2007, de 29 de maig, pel qual es determina el règim aplicable a la sol·licitud i concessió de les prestacions socials de caràcter econòmic de dret subjectiu i es concreten els requisits per al reconeixement del dret a les prestacions creades en desplegament de la Llei 13/2006, de 27 de juliol, de prestacions socials de caràcter econòmic
Prestació econòmica d'assistència social, complementària a la pensió de viduïtat, consolidable per als exercicis següents i pels imports que cada any es determinin i es regeixen per l'ordre de convocatòria.
Prestació econòmica d'assistència social, complementària a la pensió de viduïtat, consolidable per als exercicis següents i pels imports que cada any es determinin i es regeixen per l'ordre de convocatòria
Prestació de dret subjectiu amb la finalitat d'atendre les despeses de manteniment d'una persona menor d'edat tutelada per la Generalitat en mesura d'atenció en la pròpia família o en mesura d'acolliment en família extensa o en família aliena o en acolliment preadoptiu.
Famílies amb menors d'edat tutelats per la Generalitat de Catalunya que es troben en una de les situacions següents: a) Atenció en pròpia família; b) Acolliment en família extensa; c) Acolliment en família aliena; d) Acolliment preadoptiu
2.1.8 Prestació econòmica de caràcter universal per infant a càrrec.
2.1.9 Prestació econòmica de caràcter universal per part, adopció o acolliment múltiple.
La prestació econòmica tindrà caràcter periòdic i es reconeixerà només quan l'accés a un servei públic o concertat no sigui possible, i s'establirà en funció del grau, nivell de dependència i la capacitat econòmica del beneficiari.
Aquesta prestació estarà vinculada a l'adquisició del servei al qual es té el dret reconegut.
2.1.11.1 Prestació econòmica d'assistència personal per a persones amb dependència, d'acompanyament a activitats laborals o educatives
Prestació econòmica destinada a contribuir a la cobertura de les despeses derivades de la contractació d'una assistència personal, que faciliti a les persones amb gran dependència l'accés a les activitats educatives o laborals mitjançant l'acompanyament als centres als què la persona assisteixi.
Prestació econòmica destinada a contribuir a la cobertura de les despeses derivades de la contractació d'una assistència personal, que faciliti a les persones amb gran dependència majors de 16 anys la realització d'activitats laborals i/o educatives i el desenvolupament d'una vida més independent vivint a la llar com alternativa a la institucionalització, alhora que s'incrementin les possibilitats de participació en la vida social i econòmica.
2.1.12 Prestació econòmica per a cures en l'entorn familiar i suport als/a les cuidadors/es no professionals
Prestació econòmica adreçada a l'atenció a la persona beneficiària quan aquesta és atesa pel seu entorn familiar.
Prestació garantida per a les persones en situació de dependència, en aplicació de la disposició addicional cinquena de la Llei 12/2007, d'11 d'octubre, se serveis socials.
Disposició addicional cinquena de la Llei 12/2007, d'11 d'octubre, de serveis socials
És una acció de solidaritat de caràcter universal envers els ciutadans i les ciutadanes amb greus dificultats econòmiques i socials que reuneixin els requisits per ser-ne beneficiaris/es, amb la finalitat que puguin assolir la plena autonomia personal, familiar, econòmica i social
Decret 339/2006, de 5 de setembre, de desplegament de la Llei 10/1997, de 3 de juliol, de la renda mínima d'inserció.
Prestació de dret subjectiu per atendre les despeses derivades del manteniment de les necessitats bàsiques de les persones en les que concorrin les circumstàncies establertes i, per tant, en siguin beneficiàries
2.1.15 Prestacions derivades de la Llei d'integració social dels minusvàlids (LISMI)
Subsidi de mobilitat i compensació per despeses de transport (SMDT), prestació econòmica de caràcter periòdic destinada a atendre les despeses originades per desplaçaments.
Assistència sanitària i prestacions farmacèutiques (ASPF), prestació de serveis destinats a conservar i restablir la salut dels beneficiaris.
Subsidi de garantia d'ingressos mínims (SGIM), prestació econòmica de caràcter periòdic destinada a persones que en la seva vigència varen acreditar una disminució igual o superior al 65% i la impossibilitat d'obtenir una ocupació adequada.
Subsidi per assistència de tercera persona (SATP), prestació econòmica de caràcter periòdic destinada a persones que en la seva vigència varen acreditar una disminució igual o superior al 75%, i la necessitat de l'assistència d'una altra persona.
Prestació garantida - a extingir, excepte la de mobilitat i compensació per despeses de transport
Només disponible per a persones ja beneficiàries, excepte subsidi de mobilitat i compensació per despeses de transport, regulat al Reial decret 383/1984, d'1 de febrer.
Les pensions assistencials del fons d'assistència social (FAS) consisteixen en una prestació econòmica individualitzada i de caràcter periòdic amb càrrec a l'assistència social.
Hi ha dues modalitats: FAS vellesa: a favor de persones grans, FAS malaltia: a favor de persones malaltes o amb disminució.
Nota: Ambdues modalitats d'aquesta prestació han estat suprimides pel Reial decret llei 5/1992, però aquelles persones que ja n'eren beneficiàries les continuaran percebent mentre no canviï la seva situació.
Per tant, no s'admeten noves sol·licituds.
Prestació econòmica destinada a les persones afiliades i beneficiàries del règim especial de la Seguretat Social dels treballadors del mar, i s'estableixen per atendre totes aquelles situacions que, per si mateixes, no originen dret a prestació reglamentària de la Seguretat Social, o el reconeixement de les quals, en cas d'originar aquest dret, no suposi l'abonament de l'import total de la despesa ocasionada.
Persones afiliades al règim especial de treballadors del mar i familiars beneficiaris
Les prestacions econòmiques d'urgència social tenen per finalitat atendre situacions de necessitats puntuals, urgents i bàsiques, de subsistència com ara l'alimentació, el vestit, i l'allotjament i es financen amb càrrec als pressupostos de les entitats locals, d'acord amb les competències que tenen en l'àmbit dels serveis socials d'atenció primària, segons la legislació aplicable.
Són aquelles actuacions i productes dedicats a suprimir barreres de mobilitat i transport, destinats a persones amb discapacitat amb mobilitat reduïda o que necessitin un vehicle adaptat
Conjunt d'aparells o equips que permeten a la persona poder tenir un major grau d'independència per a les activitats de la vida diària bàsiques, instrumentals i avançades, i que permeten aconseguir la integració i participació de la persona amb l'entorn que viu i s'interrelaciona.
En persones amb discapacitats sensorials també es considera ajuda el/la intèrpret i el/la guia intèrpret per a l'alumnat sord o sordcec més gran de 18 anys que cursa ensenyament reglat obligatori o formació ocupacional en centres autoritzats.
Són les actuacions destinades a suprimir barreres arquitectòniques i barreres en la comunicació per mitjà d'aquelles instal·lacions o equipaments que facin accessible la informació a tothom.
Són les actuacions destinades a l'adaptació o accessibilitat de l'habitatge de les persones amb discapacitat o mobilitat reduïda per tal de fer-lo accessible i funcional i facilitar la seva autonomia personal, mitjançant l'atorgament d'ajuts a fons perdut.
Nivell d'objectius a assolir al final del període 2008-2009
a) Les àrees bàsiques de serveis socials han de tenir una dotació de tres diplomats en treball social i dos diplomats en educació social per cada 15.000 habitants.
b) La dotació de professionals dels equips d'atenció a la infància i a l'adolescència i dels equips de valoració de les persones amb discapacitat s'ha d'incrementar el 50%.
c) Els serveis d'ajuda a domicili han d'arribar a atendre el 4% de les persones de 65 anys o més.
h) El nombre de places de residències i centres de dia de gent gran, residències, llars residència, centres de dia, centres d'atenció especialitzada i centres ocupacionals per a persones amb discapacitat o amb malaltia mental s'ha d'incrementar un 20%.
i) S'han de dotar les places d'acolliment residencial per a infants i adolescents que calguin per atendre les necessitats detectades.